arnastofnun/IGC-2024 huggingface dataset:
Klæðskerasaumað hrun

Fjárhagsvandi í Evrópu og Bandaríkjunum stafar af ýmsum ástæðum. Sums staðar eru ríki of skuldsett, annars staðar sprakk fasteignabóla. Hvergi var þó ástandið eins glæfralegt og á Íslandi. Hér var bönkunum leyft að þenja sig út með ímynduðum peningum upp í tífalda stærð íslenzka hagkerfisins. Hvergi var annar eins skortur á eftirliti af hálfu ríkisins. Hvergi varð seðlabanki þjóðar gjaldþrota nema hér. Munur Íslands og útlanda stafar fyrst og fremst af Davíð Oddssyni og lærisveinum hans. Þeir bjuggu til klæðskerasaumað kerfi fyrir stjórnlausa græðgi. Hrunið hér var því ekki hluti af innfluttum vanda.
Palestína er 2400 ára

Ruglið úr Newt Gingrich þekkja allir, sem fylgjast með bandarískri pólitík. Bull hans um Palestínu kemur ekki á óvart. Palestína sem heiti kemur fyrst fyrir hjá sagnfræðingnum Heródótusi rúmlega fjórum öldum fyrir Krist. Hefur verið ítrekað allar aldir síðan. Sem ríki er það einni öld eldri en Ísrael, stofnað í uppreisn Palestínumanna gegn Tyrkjum á 19. öld. Engu máli skiptir, þótt Tyrkir hafi kallað landið annað meðan þeir réðu. Ekki heldur, þótt Palestínumenn hafi eins og aðrir hirðingjar oft kallað sig Araba. Það gera múslimar um allan Arabíuskaga og víðar um Miðausturlönd. Sjáið Wikipedia.
Agi er ekki erfiður

Auðvelt á að vera að setja upp reglur um agaðri fjármálastjórn evruríkjanna. Reglurnar þurfa ekki að ná til Evrópusambandsins í heild. Þar er hvort sem er komið tveggja þrepa kerfi innri landa og ytri landa. Reglurnar þurfa ekki staðfestingu þjóða, sem ætla hvort sem er ekki að vera með. Bretland má áfram hafa sína sérstöðu. Í þessu þarf að vera sveigjanleiki eins og í öðru. Hugsanlegt er, að Grikkland og jafnvel Ítalía færist úr innri hringnum yfir í ytri hringinn. Þar verða þjóðirnar að velja milli erfiðra kosta. Með meiri aga á ríkisfjármálum og bönkum á ekkert að geta orðið evrunni að fótakefli.
Gleymdist á pönnunni

Kokkarnir í Fiskfélaginu voru önnum kafnir við að útbúa fíniríið á diskinn í hádeginu. Svo þeir gleymdu blálöngunni á pönnunni. Varð þurr, dauðasök hvers kokks. Ég hef einfaldan smekk, vil bara tvennt, fiskinn ferskan og hæfilega lítið eldaðan. Allt annað flokka ég sem djönkið. Ég fer ekki út að borða til að éta djönk, jafnvel ekki kartöflustöppu. Sem betur fer var þó engin froða í djönkinu að tízku nútímans. En svona eru örlögin hér á landi. Þótt kokkar læri mikið og séu klárir. Þótt þeir séu lofaðir heima og erlendis. Þá bila þeir of oft á því eina, sem máli skiptir. Mikil vonbrigði með Fiskfélagið.
Bretland einangraðist

Niðurstaðan var góð, Evrópusambandið klofnaði ekki. Hins vegar einangraðist hin eigingjarna ríkisstjórn Cameron í Bretlandi. Enginn fylgdi Bretlandi að málum fyrir rest, jafnvel ekki Danmörk og Svíþjóð, Ungverjaland og Tékkland. evruríkjunum sautján fylgdu tíu ríki, sem ekki nota evru. Þetta eru ríkin, sem vilja koma á fót ábyrgum ríkisfjármálum að þýzkum hætti. Felldar voru allar tillögur Breta um undanþágur fyrir brezka bankamenn í City. Cameron var hundskammaður á fundi Evrópusambandsins í dag fyrir að ota brezkum tota á örlagastundu. Einangrun Bretlands skiptir meginmáli við framvindu Evrópu.
Síðbúin ást á safni

Siv Friðleifs og Þorgerður Katrín kveina sáran yfir, að ekki sé enn komið náttúrugripasafn. Ég er hjartanlega sammála þeim. Hins vegar skil ég ekki, af hverju þær þögðu, þegar þær voru ráðherrar. Er bara brýnt að fá safnið, þegar er vinstri stjórn, en ekki þegar er hægri stjórn? Í Hafnarfirði kvarta Sjálfstæðismenn sáran yfir leynd á lánakjörum bæjarins. Ég er hjartanlega sammála. Hins vegar skil ég ekki, hvers vegna Sjálfstæðisflokkurinn við völd berst ætíð af hörku gegn upplýsingum um orkuverð. Er bara brýnt að fá að vita, þegar vinstri stjórn er við völd, en aldrei þegar er hægri stjórn?
Af steinum úr glerhúsi

Ef Jón Bjarnason er samkvæmt könnun orðinn vinsælli en stjórnarandstaðan gervöll, er þá ekki ráð fyrir Sjálfstæðisflokkinn og Framsóknarflokkinn að ganga í Jón Bjarnason? Skrítin rökfræði Bjarna Benediktssonar leiðir til skrítinna niðurstaðna.
Að fá meira að vita

Get vel hugsað mér að kjósa nýja stjórnmálaflokkinn, sem segist vera grænn og alþjóðasinnaður. Vonandi kemur nánar í ljós, við hvað er átt. Skoðun mín á flokknum mun svo temprast af trú eða vantrú minni á, að frambjóðendur flokksins standi við stefnuna. Reynslan af Besta flokknum bendir ekki til slíks. Svo vil ég vita, hverning flokkurinn hyggst afgreiða auðlindir hafsins. Ekki sakar að frétta af viðhorfum flokksins til bankaleyndar og annarra aðferða glæpamanna við að koma þjóðum á hausinn. Verður flokkurinn með eitthvað sérstakt þar í huga? Mættum við sem fyrst fá meira að vita.
Bretar grafa undan Evrópu

Nú er Bretland að gera það, sem landið hefur gert öldum saman. Grefur undan Evrópu. Í gamla daga egndi það Prússa í stríð við Frakka og borgaði brúsann. Nú er það Evrópusambandið, þar sem Bretland er fimmta herdeildin. Reynir að vera með á jaðrinum til að spilla fyrir, en fá samt að vera með við borðið. Reynir að hindra aðgerðir til að stemma stigu við fjárglæfrum bankamanna í City. Telur þær muni skerða svigrúm bankabófa. Reynir að hindra sjálfvirkar refsiaðgerðir gegn óábyrgum ríkjum, er safna skuldum. Reynir líka að hindra samræmda stefnu við gerð fjárlaga. Við þekkjum þessi sjónarmið hér á landi.
Skriðið fyrir rottum

Rotturnar flýja, 28 stóreignamenn hafa flúið land til að þurfa ekki að borga 52 milljónir í auðlegðarskatt. Farið hefur fé betra. En við þurfum að fá að vita, hverjir þetta eru, svo að við getum kvatt þá við hæfi. Auðvitað tíma auðmenn ekki að taka þátt í kostnaði við samfélagið, aðeins nota þjónustu þess. Það er gömul saga og ný. En við eigum krók á móti bragði. Setja þarf lög um, að eigendur, sem búsettir eru erlendis, borgi sérstakan eignaskatt, sem jafngildir töpuðum auðlegðarskatti. Allt of lengi af yfirvöld skriðið fyrir rottum í stað þess að sýna þeim fulla hörku. Íslenzkar stóreignir eru hvort sem er að mestu leyti stolið fé, afleiðing forgangs að bankaglæfrum.
Svokallaður hagvöxtur

Svokallaður hagvöxtur á þessu ári er núna 4,8%, sem er langt umfram flest vestræn ríki. Hagvöxturinn stafar þó ekki af framleiðslu, heldur af eyðslu okkar, sukki. Honum er nærri eingöngu haldið uppi af svonefndri einkaneyzlu. Á því eru bæði góðar hliðar og vondar. Það góða er, að þetta sýnir aukna kaupgetu þjóðarinnar. Ekki aðeins aukna kaupgetu hinna fáu ríkustu, heldur hins fjölmenna miðjufólks. Þjóðin er farin að hafa það mjög gott. Það vonda er, að aukin neyzla dregur úr sparnaði, fólk leggur ekki hagvöxtinn fyrir. Að miklum hluta felst hann í vöruinnflutningi, sem sóar verðmætum gjaldeyri.
Eftirmál þjófnaðarins

Mánuð eftir mánuð og ár eftir ár eru vöruskipti Íslands hagstæð. Smám saman grynnum við á skuldum. Í efnahags- og fjármálum hefur ríkisstjórnin staðið sig vel. Samt er hún á leiðarenda, ræður ekki við næsta skref, þjóðareign á auðlindarentu, orðin magnþrota. Samt mega hrunbófar Sjálfstæðisflokksins ekki komast aftur til valda. Þeir eru allir með tölu í afneitun. Því verður ríkisstjórnin að hanga út kjörtímabilið, meðan þjóðin nær vopnum sínum. Í næstu kosningum þurfa að vera í boði flokkar, sem eru hreinir af fortíðinni. Þeir einir afhenda þjóðinni auðlindarentuna, sem Sjálfstæðisflokkurinn stal.
Fjölþreifni úr tízku

Vil taka fram, að hvorki hér né áður í bloggi er ég að fella dóm í verðandi nauðgunarmáli Einars Egilssonar. Vil bara benda á eitt, sem er sameiginlegt Dominique Strauss-Kahn, Julian Assange og Agli Einarssyni. Þetta eru allt karlrembur, sem eru of fjölþreifnar í garð kvenna. Í öllum tilvikum er deilt um samþykki eða ekki samþykki. Þar kann að vera víðáttumikið svæði grátt. Fjölþreifni var talin vera í lagi í gamla daga og jafnvel til fyrirmyndar. Sá tími er liðinn. Karlrembur, sem haga sér í prívatlífinu eins og Strauss-Kahn, Assange og Egill, fá fyrr eða síðar á sig rothögg. Eiga að vita það.
Of há ávöxtunarkrafa

Margir kvarta um, að lífeyrissjóðir geri of mikla ávöxtunarkröfu. Verkefni séu ekki svo arðsöm, að þau standi undir kröfunni. Menn lífeyrissjóðanna svara, að þessa arðsemi þurfi til að standa undir lífeyri sjóðfélaganna. Vandinn er, að prósenta lífeyrisgreiðslna stendur ekki undir elliárum fólks. Verkalýðsrekendur bera ábyrgðina. Hafa samið um of lága prósentu í greiðslum til lífeyris. Töldu lýðnum trú um, að gætt hefði verið hagsmuna hans. Svo er alls ekki. Greiðsluprósentur í lífeyrissjóði þurfa að hækka og um leið getur ávöxtunarkrafa lífeyrissjóða lækkað. Laga þarf þessa kerfisvillu fjármála.
Ástmögur Samfylkingarinnar

Huang Nubo heldur uppteknum hætti í rangfærslum um viðskiptahefðir hér á landi og á Vesturlöndum. Talar enn um tvöfeldni Vesturlanda. Tvöfeldnin er ekki vestræn, heldur kínversk. Erlendum aðilum er ekki leyft að kaup land í Kína, en Kínverjar ætlast samt til að geta keypt land erlendis. Meira en lítið er bogið við þennan ástmög Samfylkingarinnar. Líklega verður hann til vandræða hér, ef hann fær land á leigu. Skilur sennilega ekki íslenzk lög um jarðnæði frekar en önnur vestræn lög. Furðulegt dálæti Samfylkingarinnar á þessum síbylju-rugludalli hefur verið til vandræða í stjórnarsamstarfinu.
Nýr hagi – nýtt vatnsból

Fyrir aldarfjórðungi fórum við hjónin að fara langar sumarferðir. Kynntumst þá fornri og sérstæðri tilvist, sem felst í að hafa hestinn fyrir heimili og komast í nýjan haga og nýtt vatnsból að kvöldi. Urðum heilluð af þessum lífsstíl. Einnig hafa kort alltaf verið dálæti mitt. Ég get skoðað kort eins og aðrir lesa skáldsögur. Heillaðist af dönsku herforingjaráðskortunum af Íslandi. Þau eru fegurstu kort, sem ég hef séð. Síðan komu til sögunnar GPS-leiðsögutæki, sem auðvelduðu ferðir og treystu öryggi fólks á ferðalögum. Samanlagt var þetta rótin að nýrri bók minni: “Þúsund og ein þjóðleið.”
Engilsaxa-blaðran

Í löndum engilsaxa, Bretlandi og Bandaríkjunum, hefur mismunun stétta aukizt jafnt og þétt í áratugi, Í Bandaríkjunum frá 1970. Á meginlandi Evrópu og á Norðurlöndum hefur jöfnuður hins vegar aukizt. Ísland hefur lengi verið jaðarsvæði engilsaxa. Enskumælandi fjölmiðlar flytja fréttirnar. Álitsgjafar fjármála og hagfræði eru engilsaxar. Þaðan er hatrið á “eftirlitsiðnaði” og þar var Hannes Hólmsteinn Gissurarson menntaður. Bankamenn Vesturlanda hafa nú stýrt heiminum í engilsaxneskt hrun. Öll hugmyndafræði blöðruhagkerfisins var frá engilsöxum komin. Framtíðin felst í að losa sig undan áhrifum þeim.
Ónýta markaðsvaran

Fortíð Egils Einarssonar fer ekkert frá honum. Þótt hann verði sýknaður af ákæru fyrir kynferðisbrot, hangir fortíðin samt. Ógeðstal hans opinbert um nauðganir hverfur ekki bara. Friðrik Eysteinsson markaðsfræðingur vanmetur fortíðina. Egill er einfaldlega ónýt markaðsvara. Þeir, sem hafa fjárfest hundrað milljónir króna í honum, eru í vondum málum. Ritstjóri og útgefandi símaskrárinnar eru orðnir að fíflum. Enn frekar samt markaðsmenn 365-miðla. Þeir vissu um fortíðina og hafa áður lent í vandræðum með hana. Samt varð gróðafíknin sterkari en heilbrigð dómgreind. “Fyrirmynd æskunnar” var ónýt.
Þjóðin svikin um rentuna

Íslendinga skortir heilbrigða rentu af auðlindum sínum. Rentu umfram skatta. Áratugum saman hefur hún verið svikin um rentuna. Sjálfstæðisflokkurinn stal henni beinlínis. Ríkisstjórnin reynir að koma upp eðlilegri auðlindarentu í andstöðu við Flokkinn. Það gengur tregt, því að kvótagreifar Flokksins moka stolnu fé í fjölmiðla og pólitík. Verst er þó, hve illa tókst til um val á sjávarútvegsráðherra, sem klúðraði fyrningu aflaheimilda. Nú þarf að hefja nýja sókn að auðlindarentu. Fyrna þarf kvóta í sjávarútvegi og opna þarf að nýju samninga við stóriðju. Gamla ástandið er fyrir löngu orðið óbærilegt.
Framtíð Samfylkingarinnar

Reikna með, að Samfylkingin vilja fresta kosningu um Evrópusambandið fram yfir alþingiskosningar. Í þeim getur hún þá sem eini Evrópuflokkurinn tryggt sér fylgi öflugs minnihluta þjóðarinnar, til dæmis 25%. Verði þá ekki hætt við umsóknina, verður kosið um hana síðar og þá kolfellur hún. Þá loksins er Samfylkingin laus allra mála. Getur að nýju hafið samstarf við aðra flokka um ríkisstjórn. Núverandi ofurást hennar á Evrópu gerir hana samstarfs-óhæfa og getulausa til að ná fram brýnum stefnumálum. Mikilvægt er, að verðandi þingmenn hennar verði þá ekki hallir undir nýja hrunstjórn. Þeir eru það nú.
Samfélag fáráðlinga

Hinn vestræni heimur er reiðubúinn að endurtaka mistökin í von um, að þá komi önnur útkoma en í fyrra skiptið. Alls staðar eru sömu eða sams konar pólitíkusar og bankabófar að verki. Bankar eru endurreistir í fyrri mynd. Aftur er reynt að efla hagvöxt, öðru nafni sukk, með því að blása í blöðru. Hér hegða kjósendur sér eins og áður, eru reiðubúnir að kjósa fjórflokkinn í sömu hlutföllum og áður. Komið er til sögunnar hugtak Íslands-heilkennis. Það felur í sér, að kjósendur kalla nú einmitt til valda þá, sem sannanlega komu þjóðinni lóðbeint á hausinn. Slíkt má kalla samfélag fáráðlinga.
Arðsemi í ferðaþjónustu

Arðsemi fjármagns er mikil í ferðaþjónustu. Tiltölulega lítið kostar að búa til atvinnutækifæri. Ólíkt orkuöflun og stóriðju, þar sem arðsemi fjármagns hefur nánast engin verið um áratugi. Hins vegar er arðsemi vinnu ekki mikil í ferðaþjónustu. Laun eru fremur lág. Mikilvægi greinarinnar er mest á tímum atvinnuleysis eins og nú. Þess vegna er rétt að reyna að efla ferðaþjónustu núna. Ekki er þó allt fengið með fjölgun túrista eins og hefur komið í ljós. Brýnna er að fá hingað fleira vel stætt fólk og fá það að vetrarlagi. Knýja þarf fram góða arðsemi vinnu í stíl við góða arðsemi fjármagns í greininni.
Sigurvegari talningarinnar

Þegar Pútín vinnur með stórsvindli, er hann kallaður

sigurvegari þingkosninganna. Er ekki nær að kalla hann sigurvegara talningarinnar?
400 metra yfir sjó

Kanadískir vitringar

óttast, að Huang Nubo reisi kafbátahöfn á Grímsstöðum á Fjöllum. Vita þeir, að Grímsstaðir eru í 400 metra hæð yfir sjó og 60 kílómetra frá sjó?
Úreltar fræðigreinar

Hagfræðin og peningafræðin eru komnar í ógöngur. Frjálsi markaðurinn virkar ekki, ríki ausa peningum í banka á kostnað skattgreiðenda. Bankar eiga að fá að fara á hausinn og raunar ríki líka. Því miður hafa vinstri flokkar ekki losað sig við þessi fræði og haga sér eins og hægri flokkar. Þannig voru vinstri stjórnir á Grikklandi og á Spáni eins og hægri stjórn á Ítalíu. Enn gengur allt út á að blása upp blöðrur og þvaðra um svonefndan hagvöxt. Hann er samt bara fínt nafn á sukkstefnu. “Occupy Wall Street” er eina marktæka mótspyrnan gegn úreltri fræði, sem einkennir bæði vinstri og hægri flokka.
Frystum afneitarana

Fyrir næstu kosningar er mikilvægt að fella af framboðslistum alla þá, sem líklegir eru til samstarfs við Sjálfstæðisflokkinn. Til dæmis Magnús Orra Schram, sem opinberlega dreymir um nýja blöðrustjórn með hruni. Því miður eru nokkrir í þingflokki Samfylkingarinnar, sem geta hugsað sér samstarf við firrtan Flokkinn. Hreinsa þarf Samfylkinguna af öllu slíku. Einnig þarf að gæta þess, að í efstu sætum nýrra framboða verði enginn, sem getur hugsað sér samstarf við siðblindan Flokkinn. Mikilvægasti þáttur stjórnarmyndunar eftir næstu kosningar verður að útiloka afneitarana. Frystum þá varanlega.
Sekt og sakleysi

Álitsgjafar tala íslenzku, ekki lögfræðísku. Segja kost og löst á mönnum og málefnum. Geta þá haft hliðsjón af siðferðilegum sjónarmiðum, pólitískum sjónarmiðum og alls kyns sjónarmiðum öðrum en lögfræðilegum. Fæstir þeirra hafa lýst skoðun á lögfræðilegri sekt eða sakleysi vörumerkis 365-miðla. Þeir fjalla meðal annars um skoðanir, sem vörumerkið lýsir í bloggi og bók. Og um, hvort vörumerkið eigi að vera vörumerki. Ýmsir kvarta yfir slíkri umræðu undir slagorðinu: “Maður er saklaus, unz sekt hans er sönnuð.” Þeir skilja alls ekki muninn á umræðu álitsgjafa og málaferlum fyrir dómstóli.
Bankar eru mafíur

Vestrænir bankar virðast geta kúgað vestrænar ríkisstjórnir og vestrænar stofnanir til að hindra gjaldþrot bankanna. Stóra vandamál nútímans er, að bönkum er stjórnað af áhættufíklum, sem mega hlaupa í skjól ríkisins, þegar í harðbakkann slær. Tjónið greiðist síðan af skattgreiðendum. Þetta er ekki nothæft kerfi, þótt Alþjóða gjaldeyrissjóðurinn snúist kringum það. Bankar eiga að fara á hausinn eins og önnur fyrirtæki, annars virkar markaðurinn ekki. Og önnur fyrirtæki eiga að fara á hausinn, ekki vera á framfæri banka. Bankar eru hættulegustu mafíur nútímans og eiga að meðhöndlast sem slíkar.
Misheppnaða vörumerkið

Ímyndunarfræðingar, markaðsstjórar og almannatenglar 365 miðla vissu vel, hvern þeir voru að gera að sínu helzta vörumerki. Ritstjóri og útgefandi símaskrárinnar vissu það líka. Vörumerkið var frægast fyrir nokkrum árum, þegar það hvatti til nauðgana á fjölmörgum nafngreindum konum, sem fóru í taugar þess. Í vinsælu bloggsetri lýsti vörumerkið nákvæmlega hvernig ætti að nauðga hverri og hver ætti að framkvæma það í hverju tilviki. Sá prúði

texti hefur nú verið rifjaður upp af gefnu tilefni. Skrítnast við málið er, hvernig fullorðnir markaðskarlar hjá 365 gátu litið framhjá slíkri geðbilun.
Fjárlagasamband fælir

Íslendingar standa andspænis breyttu Evrópusambandi. Kjarni þess breytist í fjárlagasamband með ströngum reglum um ábyrga yfirstjórn ríkisfjármála. Einmitt það, sem passar Íslandi, þar sem ábyrgðarleysi hefur ráðið frá upphafi fullveldis. Því miður eru Íslendingar ekki sama sinnis. Þess vegna verða enn meiri líkur en áður á, að hafnað verði aðildinni. Íslendingar vilja alls ekki láta aðra hafa vit fyrir sér. Jafnvel þótt margsannað sé af áratuga reynslu, að þeir eru ófærir um að stjórna sjálfum sér. En Evrópa mun eflast við erfiðleika og breytingar. Og evran stendur sem klettur úr hafinu.
Frægðar- og framasaga

Kallinn hefur verið tifandi tímasprengja, frá því að hann var í vaxtartækt og sagði frumstæða kúk-og-piss brandara á veraldarvefnum. Þá kallaðist hann Gilzenegger. Fljótlega fór hann yfir í kvenfyrirlitningu og kvenhatur. Var þá fyrst talinn húsum hæfur hjá markaðsmönnum og almannatenglum. Upp úr því hét hann Þykki og hóf að skrifa þjóðkunn fræðirit um mannasiði! Það var toppurinn á tilveru 2007-stílsins. Fékk peninga fyrir að auglýsa afskræmt fótósjopp af sér á kápu símaskrár 2011. Leiðin lá til frægðar og frama og kallinn nefndist Gillz. Samt er fortíðin komin til baka og er það við hæfi.
Flestir eru í fýlu

Látið ekki Capacent og fjölmiðlana ljúga að ykkur. Skoðanakannanir eru gömul fræði. Þau banna frádrátt þeirra, sem ekki svara og þau banna þráspurningar um einn flokk. Í rauninni er fylgi stjórnmálaflokkanna miklu minna en ykkur er sagt. Fylgi Sjálfstæðisflokksins er 25%, Samfylkingarinnar 15%, Vinstri grænna og Framsóknar 10% hvors um sig. Stærsti hópur landsmanna er hópur þeirra, sem sættir sig ekki við þetta ömurlega val. Þriðjungur hennar er opinn fyrir framboðum utan fjórflokksins. Það fylgi mun dreifast á aðra flokka. Mikilvægt er, að tækifærið verði nýtt af frambærilegum nýflokkum.
Furðufréttir af flokkafylgi

Loksins er fólk farið að skilja það, sem ég hef tuggið upp í það mánuðum saman. Fréttir af könnunum Capacent á fylgi flokka eru rangar. Fylgi flokka er nærri helmingi minna í könnununum en gefið er upp í fréttum. Hinar háu fylgistölur fást með því að draga þá frá, sem ekki svara og eru óákveðnir. Þeir munu að meðaltali kjósa öðruvísi en meðaltal hinna, sem afstöðu taka. Þar á ofan þráspyr Capacent um fylgi Sjálfstæðisflokksins og belgir þannig út fylgi hans. Hvort tveggja lærði ég í háskóla fyrir 52 árum og þetta vita allir könnuðir. Nema Capacent. Og fjölmiðlarnir, sem lepja upp vitleysuna.
Flottur sæstrengur

Sæstrengurinn milli Írlands, Íslands og Bandaríkjanna er fagnaðarefni. Hann á að vera tilbúinn til notkunar eftir ár. Hefur margfalda flutningsgetu og hraða á við fyrri sæstrengi. Mikilvægast er, að hann eflir, treystir og hraðar sambandinu vestur um haf. Eftir ár má því búast við, að Ísland verði komið í góða stöðu til að fá til sín netþjónabú. Þau þurfa hagstætt verð á rafmagni og mikinn kulda til að spara kælingu. Netþjónabú eru svo sem ekki lausn alls vanda, ekki fremur en stóriðja. En þau veita tekjur og atvinnu á miklu lægri tilkostnaði Íslands en stóriðjan, sem fyrir er í landinu.
Kastljós á Bjöggana

Kastljósið er með góða spretti í rannsóknablaðamennsku. Nánari upplýsingar um fjárglæfra Bjögganna reynast vera mesti reyfari jólavertíðarinnar. Veldi þeirra byggist á stolnu brugghúsi í Sankti Pétursborg. Fór þaðan um spillta Búlgaríu til Actavis og Landsbankans á Íslandi. En sagan er lengri en þetta. Ævintýralegt er, hvernig feðgarnir sneru forustumönnum Sjálfstæðisflokksins um fingur sér, einkum Geir H. Haarde. Bjöggarnir og Flokkurinn voru tifandi tímasprengja. Makalaust er að sjá, hvernig tengsli stjórnmála og viðskipta gátu framkallað blöðru, sem sprakk framan í þjóðina í októberbyrjun 2008.
Evrópa klofnar

Evrópa er að breytast þessar vikurnar. Innan Evrópusambandsins er að myndast efnahagsbandalag ríkja, sem hafna óreiðu í ríkisrekstri að hætti Grikklands. Verður eins konar fjárlagabandalag með ströngum reglum um ábyrga yfirstjórn ríkisfjármála. Þannig skiptast ríki Evrópusambandsins upp í kjarnaríki og jaðarríki. Ekki er ljóst, hvernig skiptingin verður, né hvort evran fellur niður sem gjaldmiðill sumra jaðarríkja. Í brimsjóum líðandi stundar hefur evran staðið sig vel og hækkað að verðgildi í samanburði við dollar. En sum ríki hafa ekki næga burði í innviðum til að fá að hafa evru sem gjaldmiðil.
Borðaklipparinn bezti

Ögmundur Jónasson veldur vonbrigðum sem ráðherra. Einkum hallur undir slappa kontórista. Hlífði spilltum Haraldi Johannessen ríkslögreglustjóra umfram málsefni. Tók upp rugl Páls Winkel fangelsismálastjóra um framtíðarfangelsi á Hólmsheiði, þótt þörfin snúist um tímabundinn biðlista og tímabundna fangelsisdóma fjárglæframanna. Vinnubúðirnar á Reyðarfirði voru ódýr lausn, sem Ögmundur skildi ekki. Hann varði ítrekað Útlendingastofnun, sem rekin er af hatri á hælisleitendum. Þannig má lengi telja. Hins vegar hefur Ögmundur verið duglegur við að klippa á borða við hátíðleg sjónvarps-tækifæri.
Hrunið eins og rokið?

Gunnar Bragi Sveinsson alþingismaður ímyndar sér, að hrunið hafi bara verið áhlaup, sem hafi lægt eins og rokið. Framsóknarmaðurinn veit ekki, hvað hann er að tala um, ekki frekar en þingmenn Sjálfstæðisflokksins. Hrunið íslenzka var margfalt verra en Gunnar Bragi ímyndar sér. Það sýna allar tölur. Gengi krónunnar hrundi, Seðlabankinn varð tæknilega gjaldþrota á kostnað fólksins og ríkissjóður varð skuldsettur upp fyrir eyru. Fimm ár tekur að greiða úr því versta, einkum vanda skattgreiðenda. Því skerðist opinber þjónusta. Gunnar Bragi er óvenju ringlaður bullukollur, jafnvel af Framsókn að vera.
Þjóðnýting jarðnæðis

“Eignarhald á jarðnæði heyrir almennt sögunni til”, segir í nýrri ályktun Vinstri grænna í Reykjavík. Á íslenzku þýðir þetta, að þjóðnýta beri jarðir með eignaupptöku. Eitthvað hefur formaðurinn fengið á baukinn fyrir þessa jaðarskoðun. Líf Magneudóttir segir, að tilgangurinn hafi ekki verið að mæla með eignaupptöku, heldur skapa umræðu um málið. Ekki sé átt við bújarðir, heldur víðerni. Útskýringin segir auðvitað allt annað en textinn. Segir, að ekkert sé að marka ályktanir vinstri grænna í Reykjavík, þær séu út úr kú. Ég hef aldrei áður tekið eftir, að eignarhald á jarðnæði sé talið vandamál.
Mistök Evrópusambandsins

Í seinni tíð hefur Evrópusambandið gert ýmis mistök, sem valda því vanda og einkum óvinsældum. Það hefur eflt samrunann án þess að gæta að aukaverkunum. Evran er gott dæmi. Hún var heimiluð ríkjum, sem skorti heilbrigða stjórn á fjármálum sínum og fölsuðu jafnvel bókhaldið. Svo sem Grikklandi. Slíkum ríkjum á að banna aðild að evrunni. Annað dæmi er Schengen. Samkomulagið opnaði landamæri fyrir glæpamönnum. Tempra ber Schengen með takmörkunum á frjálsu flæði manna við þá, sem standast augnskannapróf. Aðrir fari í hefðbundna vegabréfaskoðun. Evrópusambandið þarf að læra af mistökum sínum.
Klikkaða hagfræðin

Klikkið í þjóðfélaginu er svo lífseigt, að hagfræðingar tala enn um, að auka þurfi sukk til að ná upp hagvexti. Fólk þurfi að slá pening og eyða meira og spenna. Þetta segja þeir í alvöru, enda er þensla og bólga vinsælt markmið hér. Flestir klappa fyrir hagvexti, þótt hann mæli bara aukið sukk, en ekki aukinn auð. Með hagfræðilegum hugtökum af þessu tagi er ekki hægt að búast við, að okkur farnist vel. Sérhver hagsýn húsmóðir getur sagt fræðingunum, að menn þurfi fyrst að eiga aur, áður en honum er eytt. Galið fjármálakerfi heimsins byggist á að afneita náttúrulegu gildismati hagsýnna húsmæðra.